ก.ล.ต.เร่งบอร์ดใหม่ IFEC ส่งงบการเงินปลดล็อคเหตุเพิกถอนด่วน!
ก.ล.ต.เร่งบอร์ดใหม่ IFEC ส่งงบการเงิน ปลดล็อคเหตุเพิกถอนด่วน!
21 มี.ค. 2562

สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ตามที่บริษัท อินเตอร์ ฟาร์อีสท์ เอ็นเนอร์ยี่ คอร์ปอเรชั่น จำกัด (มหาชน) หรือ IFEC ได้จัดให้มีการประชุมวิสามัญผู้ถือหุ้น ครั้งที่ 1/2561 เพื่อพิจารณาแต่งตั้งกรรมการบริษัททดแทนกรรมการที่ว่างลง และ IFEC ได้ยื่นคำขอจดทะเบียนเพื่อเปลี่ยนแปลงกรรมการต่อนายทะเบียน กรมพัฒนาธุรกิจการค้า กระทรวงพาณิชย์  โดยเมื่อวันที่ 8 มีนาคม 2562 นายทะเบียนได้รับจดทะเบียนกรรมการใหม่ 6 คนไว้แล้ว ทำให้ปัจจุบัน IFEC มีกรรมการทั้งสิ้น 8 คน รวมถึงมติแต่งตั้งประธานกรรมการ และประธานเจ้าหน้าที่บริหาร ในการประชุมคณะกรรมการบริษัท ครั้งที่ 1/2562 (กรณีฉุกเฉิน) โดยมีผลตั้งแต่วันที่ 11 มีนาคม 2562 ตามที่ได้รายงานไปก่อนหน้านี้ “พาณิชย์” รับจดทะเบียนบอร์ดใหม่ IFEC พร้อมประชุมด่วนตั้ง”ทวิช เตชะนาวากุล”นั่ง CEO ทันที!
ทั้งนี้ ก.ล.ต. เห็นว่าการที่ IFEC มีกรรมการครบเป็นองค์คณะได้ตามกฎหมายแล้วจะช่วยให้การแก้ไขปัญหาที่ค้างคาของกิจการสามารถเดินหน้าต่อไปได้ ดังนั้น ก.ล.ต. จึงขอให้คณะกรรมการ IFEC เร่งดำเนินการให้บริษัท และบริษัทย่อยมีการจัดทำงบการเงินที่ผ่านการตรวจสอบจากผู้สอบบัญชี และขอให้นำส่งงบการเงินต่อ ก.ล.ต. พร้อมทั้งจัดส่งและเปิดเผยงบการเงินดังกล่าวต่อตลาดหลักทรัพย์ฯ โดยเร็ว เพื่อให้ IFEC พ้นเหตุแห่งการถูกเพิกถอนหลักทรัพย์ในที่สุด อันเป็นประโยชน์ต่อผู้ถือหุ้นและเจ้าหนี้ทุกราย